En ung ansat ved et supermarked i Løgstør, stjal dagens omsætning og gemte den i en skov.

Efter lukketid mandag, tog den unge mand dagens omsætning fra supermarkedets pengeskab, og gravede den ned i et lille stykke skov ved Rønbjerg. Supermarkedet fik hurtigt mistanke til den unge medarbejder og kontaktede politiet, der kort efter anholdte manden. Han tilstod tyveriet, og ledte politiet til gemmestedet. Af sikkerhedshensyn vil Nordjyllands Politi ikke oplyse beløbets størrelse, men oplyser at der er tale om et større pengebeløb. Det pågældende supermarked vil ikke have sit navn frem, men oplyser til TV2/Nord, at den unge mand ikke længere er ansat. Derudover kan han nu se frem til en tiltale for tyveri.